

***Νομικό πλαίσιο***

 Το 2000 ψηφίστηκε ο νόμος 2817 για την Εκπαίδευση των ατόμων με ειδικές εκπαιδευτικές ανάγκες. Αρχικά λειτούργησαν τα ΚΕΔΔΥ( κέντρα διαφοροδιάγνωσης, διάγνωσης και υποστήριξης) τα οποία ιδρύθηκαν με τον Ν.3699/02-10-2008 «Ειδική Αγωγή Εκπαίδευση ατόμων με αναπηρία ή με ειδικές εκπαιδευτικές ανάγκες». Μετά ονομάστηκαν ΚΕΣΥ (ή Κ.Ε.Σ.Υ) δηλαδή Κέντρα Εκπαιδευτικής και Συμβουλευτικής Υποστήριξης. Ιδρύθηκαν με τον Ν. 4547/2018 και αποτελούσαν αποκεντρωμένες δημόσιες υπηρεσίες, οι οποίες υπάγονται στην Περιφερειακή Διεύθυνση Εκπαίδευσης και λειτουργούν στις Έδρες των Περιφερειακών Ενοτήτων της χώρας. **Κέντρα Διεπιστημονικής**[**Αξιολόγησης**](https://www.alfavita.gr/axiologisi)**, Συμβουλευτικής και Υποστήριξης (ΚΕ.Δ.Α.Σ.Υ.)** θα αποκαλούνται πλέον τα [ΚΕΣΥ](https://www.alfavita.gr/kesy), όπως ορίζεται στο νέο [νομοσχέδιο](https://www.alfavita.gr/nomoshedio) του υπουργείου Παιδείας.



**Σκοπός** των ΚΕ.Δ.Α.Σ.Υ. είναι η υποστήριξη των μαθητών, των σχολικών μονάδων και των Ε.Κ. της περιοχής αρμοδιότητάς τους για τη διασφάλιση της ισότιμης πρόσβασης όλων ανεξαιρέτως των μαθητών στην εκπαίδευση και την προάσπιση της αρμονικής ψυχοκοινωνικής τους ανάπτυξης και προόδου. Για τα ζητήματα, για τα οποία επιφυλάσσεται αποκλειστική αρμοδιότητα στα ΚΕ.Δ.Α.Σ.Υ., δεν έχουν αρμοδιότητα άλλες δημόσιες υπηρεσίες ή φορείς.

Τα **Κέντρα  Διάγνωσης  Αξιολόγησης Συμβουλευτικής και Υποστήριξης** ατόμων με ειδικές εκπαιδευτικές ανάγκες είναι αποκεντρωμένες δημόσιες υπηρεσίες του Υπουργείου Παιδείας και υπάγονται στις Περιφερειακές Διευθύνσεις Εκπαίδευσης.

 Οι υπηρεσίες τους παρέχονται σε άτομα από 4 έως 22 ετών τα οποία φοιτούν ή όχι σε κάποια σχολική μονάδα (πρωτοβάθμιας ή δευτεροβάθμιας εκπαίδευσης) και έχουν ειδικές εκπαιδευτικές ανάγκες.

΄Ατομα με ειδικές εκπαιδευτικές ανάγκες θεωρούνται τα άτομα που έχουν σημαντική δυσκολία μάθησης και προσαρμογής εξαιτίας σωματικών, διανοητικών, ψυχολογικών, συναισθηματικών και κοινωνικών ιδιαιτεροτήτων. Σ΄ αυτά περιλαμβάνονται όσοι έχουν:

1. Νοητική ανεπάρκεια ή ανωριμότητα.
2. Αισθητηριακές αναπηρίες όρασης (τυφλοί, αμβλύωπες με χαμηλή όραση).
3. Αισθητηριακές αναπηρίες ακοής (κωφοί, βαρήκοοι).
4. Κινητικές αναπηρίες – χρόνια μη ιάσιμα νοσήματα.
5. Διαταραχές ομιλίας λόγου.
6. Ειδικές μαθησιακές δυσκολίες (*Δυσλεξία)*
7. Σύνδρομο ελλειμματικής προσοχής με ή χωρίς υπερκινητικότητα.
8. Σύνθετες γνωστικές συναισθηματικές και κοινωνικές δυσκολίες.
9. Διάχυτες αναπτυξιακές διαταραχές (φάσμα αυτισμού).
10. Ψυχικές διαταραχές και πολλαπλές αναπηρίες.
11. Άλλες δυσκολίες(συναισθηματικές δυσκολίες, προβλήματα συμπεριφοράς κ.α).
12. Ιδιαίτερες νοητικές ικανότητες και ταλέντα

Δε θεωρούνται άτομα με ειδικές εκπαιδευτικές ανάγκες αυτά που δεν έχουν τις παραπάνω προϋποθέσεις και, η μητρική τους γλώσσα δεν είναι η ελληνική και εμφανίζουν μειωμένη σχολική επίδοση.

 

***Ποιες είναι οι αρμοδιότητες του ΚΕ.Δ.Α.Σ.Υ.***

1. Η διερεύνηση ατομικών ή και ομαδικών εκπαιδευτικών και ψυχοκοινωνικών αναγκών, καθώς και του είδους των δυσκολιών και των πιθανών εκπαιδευτικών, συναισθηματικών, ψυχοκοινωνικών και άλλων φραγμών στη μάθηση και την ισότιμη πρόσβαση στην εκπαίδευση που αντιμετωπίζουν οι μαθητές της σχολικής κοινότητας, συμπεριλαμβανομένων των μαθητών με αναπηρία ή και με ειδικές εκπαιδευτικές ανάγκες, καθώς και των μαθητών από ευάλωτες κοινωνικά ομάδες,

2. Η αξιολόγηση και η διαπίστωση των εκπαιδευτικών ή άλλων δυσκολιών και αναγκών των μαθητών προσχολικής και σχολικής ηλικίας, συμπεριλαμβανομένων των μαθητών με αναπηρία ή και με ειδικές εκπαιδευτικές ανάγκες και η έκδοση σχετικής αξιολογικής έκθεσης γνωμάτευσης,

3. Η διερεύνηση και η εισήγηση για ζητήματα που αφορούν στην εγγραφή, την κατάταξη και τη φοίτηση των μαθητών σε κατάλληλο σχολικό πλαίσιο,

4. Η αξιοποίηση συγκεκριμένων μεθόδων και μέσων περαιτέρω υποστήριξης της μαθησιακής διαδικασίας, σε ατομικό και συλλογικό επίπεδο, και ενίσχυσης της ισότιμης πρόσβασης των μαθητών στην εκπαίδευση,

5. Η προώθηση των αρχών της διαφοροποιημένης παιδαγωγικής,

6. Η παροχή τεχνικών βοηθημάτων και υπηρεσιών προηγμένης τεχνολογίας σε μαθητές

7. Η αντικατάσταση των γραπτών δοκιμασιών, για τους μαθητές της δημόσιας ή της ιδιωτικής εκπαίδευσης και τα άτομα με αναπηρία ή και με ειδικές εκπαιδευτικές ανάγκες, με προφορικές ή άλλης μορφής δοκιμασίες στις ενδοσχολικές, προαγωγικές και απολυτήριες εξετάσεις της πρωτοβάθμιας και δευτεροβάθμιας εκπαίδευσης, στις μεταλυκειακές σπουδές, στις εισαγωγικές πανελλαδικές εξετάσεις, καθώς και στις εξετάσεις του κρατικού πιστοποιητικού γλωσσομάθειας,

8. Η εισήγηση για ζητήματα που αφορούν την ίδρυση, την κατάργηση, την προαγωγή, τον υποβιβασμό, τη μετατροπή, τη συγχώνευση και τη μεταφορά, καθώς και την προσθήκη τομέων και ειδικοτήτων των Σ.Μ.Ε.Α.Ε. και των Τ.Ε.,

9. Η διερεύνηση αιτημάτων ψυχοκοινωνικής στήριξης

10. Η διερεύνηση, σε ομαδικό επίπεδο, των αναγκών των σχολικών κοινοτήτων στο πεδίο του επαγγελματικού προσανατολισμού, καθώς και των αντίστοιχων αναγκών, σε ατομικό επίπεδο, για τους μαθητές των Β΄ και Γ΄ τάξεων του Λυκείου.

11. Η διατύπωση των βασικών αξόνων των Εξατομικευμένων Προγραμμάτων Εκπαίδευσης (Ε.Π.Ε.) της παρ. 3 του άρθρου 5 του ν. 3699/2008, καθώς και ο σχεδιασμός και η υλοποίηση, σε συνεργασία με τους εκπαιδευτικούς και τις Επιτροπές Διεπιστημονικής Εκπαιδευτικής Αξιολόγησης και Υποστήριξης (Ε.Δ.Ε.Α.Υ.) του άρθρου 10, όπου αυτές λειτουργούν, προσαρμοσμένων εξατομικευμένων ή ομαδικών παρεμβάσεων παιδαγωγικής και συμβουλευτικής ψυχοκοινωνικής στήριξης σε μαθητές, εκπαιδευτικούς και γονείς, προγραμμάτων πρώιμης εκπαιδευτικής παρέμβασης και πρόληψης, στοχευμένων δράσεων ενίσχυσης των γνωστικών και ψυχοκοινωνικών δεξιοτήτων των μαθητών, δράσεων ενδυνάμωσης συγκεκριμένων μελών ή ευάλωτων ομάδων της μαθητικής κοινότητας, καθώς και δράσεων που αποσκοπούν στην καλλιέργεια ευκαιριών προσωπικής ανάπτυξης, στην ενίσχυση της αυτοεκτίμησης, στην επίτευξη της αυτοεκπλήρωσης και συνολικά στη βελτίωση της ποιότητας της ζωής των μαθητών εντός και εκτός της σχολικής κοινότητας.

12. Η παροχή υπηρεσιών που σχετίζονται με τον επαγγελματικό προσανατολισμό στους μαθητές, καθώς και στους γονείς ή στους εκπαιδευτικούς των σχολικών μονάδων με την παροχή υπηρεσιών που αφορούν την ευαισθητοποίηση και την υποστήριξη για ζητήματα επαγγελματικού προσανατολισμού.

13. Η ενημέρωση της σχολικής κοινότητας για καινοτόμες εθνικές, ευρωπαϊκές ή διεθνείς δράσεις και προγράμματα σχετικά με ψυχοκοινωνικά ζητήματα και προγράμματα αγωγής σταδιοδρομίας, συμβουλευτικής και προσανατολισμού, καθώς και για τις μεταβολές σε επίπεδο εκπαιδευτικού συστήματος.

14. Ο σχεδιασμός και η υλοποίηση επιμορφωτικών δράσεων, σε συνεργασία με τα ΠΕ.Κ.Ε.Σ. και Κ.Ε.Α., προς όφελος των μελών της σχολικής κοινότητας,

15. Η διατήρηση βιβλιοθήκης και αρχείου πληροφόρησης, σε έντυπη και ηλεκτρονική μορφή, για ζητήματα ψυχοκοινωνικής και μαθησιακής υποστήριξης, επαγγελματικού προσανατολισμού και συμβουλευτικής,

16. Η προώθηση συνεργασιών ανάμεσα στις σχολικές μονάδες, στις οικογένειες, σε επιστημονικούς και κοινωνικούς φορείς, στις υπηρεσίες της τοπικής αυτοδιοίκησης, σε ανώτερα και ανώτατα εκπαιδευτικά ιδρύματα, καθώς και η ευαισθητοποίηση της ευρύτερης κοινότητας σε θέματα διαφορετικότητας, ψυχοκοινωνικής υγείας, επαγγελματικού προσανατολισμού και σύνδεσης της εκπαίδευσης με την αγορά εργασίας.



 ***Αξιολόγηση και γνωμάτευση***

Η αξιολόγηση πραγματοποιείται από διεπιστημονική ομάδα, που απαρτίζεται από έναν εκπαιδευτικό προσχολικής ή πρωτοβάθμιας ή δευτεροβάθμιας εκπαίδευσης, έναν κοινωνικό λειτουργό, έναν ψυχολόγο και έναν λογοθεραπευτή. Η αξιολόγηση πραγματοποιείται από τη διεπιστημονική ομάδα του ΚΕΔΔΥ, η οποία εκδίδει γνωμάτευση με τον ορισμό και την περιγραφή της δυσκολίας που έχει ο μαθητής και συγκεκριμένες προτάσεις για την καλύτερη υποστήριξη του μαθητή. Ακόμα, προτείνεται το σχολικό πλαίσιο στο οποίο είναι προτιμότερο να φοιτήσει ο μαθητής (ειδικό σχολείο, Τμήμα Ένταξης, παράλληλη στήριξη) και ένα Εκπαιδευτικό Εξατομικευμένο Πρόγραμμα (ΕΕΠ) για τον εκπαιδευτικό, στο οποίο προσδιορίζονται οι στόχοι για την αποτελεσματικότερη υποστήριξη του μαθητή.

Αξιολογούνται μαθητές οι οποίοι δεν έχουν συμπληρώσει το 22ο έτος της ηλικίας τους. Οι απόφοιτοι άνω των δεκαοκτώ (18) ετών, που δεν έχουν αξιολογηθεί ως άτομα με αναπηρία και ειδικές εκπαιδευτικές ανάγκες, δεν εμπίπτουν στην αρμοδιότητα των ΚΕΣΥ.

Οι υπηρεσίες των ΚΕΣΥ παρέχονται δωρεάν και ο φάκελος του μαθητή είναι απόρρητος και προσβάσιμος μόνο στους γονείς,το διευθυντή και τους εκπαιδευτικούς του σχολείου που εμπλέκονται στην εκπαίδευση του μαθητή.

Οι μαθητές με Ειδική Μαθησιακή Δυσκολία υστερούν σε ορισμένα μαθήματα μόνο και συνήθως στα θεωρητικά-φιλολογικά και στα γραπτά, γι’ αυτό και εξετάζονται προφορικά σε όλες τις βαθμίδες της εκπαίδευσης.

Για περισσότερες πληροφορίες μπορείτε να επισκεφτείτε την ιστοσελίδα του ΚΕΔΑΣΥ Πιερίας στην διεύθυνση <http://kesy.pie.sch.gr/>. Στην σελίδα μπορεί να υποβληθεί αίτημα υποστήριξης  από τους γονείς μαθητών αλλά και το εκπαιδευτικό προσωπικό των σχολείων ευθύνης του ΚΕΔΑΣΥ Πιερίας μπορεί να υποβάλλει αίτημα υποστήριξης από την υπηρεσία

***Ποια είναι η διαδικασία***

 Οι γονείς ή κηδεμόνες μπορούν να υποβάλουν [σχετικό αίτημα](http://www.kesyflorinas.mysch.gr/?page_id=778) αξιολόγησης στην ιστοσελίδα του ΚΕΔΑΣΥ Κατερίνης <http://kesy.pie.sch.gr/> ή να επικοινωνήσουν τηλεφωνικά.

 Η Σχολική Μονάδα αποστέλλει αντίγραφο πρακτικού της συνεδρίας του Συλλόγου Διδασκόντων. Στο πρακτικό του Συλλόγου Διδασκόντων συμπεριλαμβάνονται συνοπτικά βασικά στοιχεία της [περιγραφικής παιδαγωγικής έκθεσης](http://www.kesyflorinas.mysch.gr/?page_id=778), σχετικά με την μαθησιακή επίδοση και συμπεριφορά του μαθητή την οποία εισηγείται ο/η υπεύθυνος/η εκπαιδευτικός του τμήματος, ή/και του Τμήματος Ένταξης, πιθανές άλλες παρατηρήσεις από το σύνολο των μελών του Συλλόγου Διδασκόντων καθώς και τα εκπαιδευτικά μέτρα που έχουν ληφθεί για την αντιμετώπιση των δυσκολιών του/της μαθητή/τριας και τα αποτελέσματα της εφαρμογής αυτών. Η περιγραφική παιδαγωγική έκθεση μαζί με το αντίγραφο του πρακτικού του Συλλόγου Διδασκόντων αποστέλλονται υπηρεσιακά στο Κ.Ε.Σ.Υ. με εμπιστευτικό πρωτόκολλο.

####  **Οι υπηρεσίες που προσφέρει η κάθε ειδικότητα της διεπιστημονικής ομάδας :** <http://kesy.pie.sch.gr/?p=53>

Στον παρακάτω σύνδεσμο μπορείτε να διαβάσετε την διαδικασία εξέτασης στις προφορικές εξετάσεις : http://kesy.pie.sch.gr/?p=144

**Κατάλογος Ιατροπαιδαγωγικών Κέντρων αναγνωρισμένων από το Υ.ΠΑΙ.Θ**

[Ο Κατάλογος Ιατροπαιδαγωγικών Κέντρων σε μορφή .docx (16-01-2020)](https://www.minedu.gov.gr/publications/docs2020/%CE%99%CE%A0%CE%94_2019_TELIKO.docx)

**ΚΕΣΥ ανά περιφέρεια**

[Ο κατάλογος των ΚΕΣΥ ανά περιφέρεια σε μορφή .xlsx (16-01-2020)](https://www.minedu.gov.gr/publications/docs2020/%CE%95%CE%A0%CE%99%CE%9A%CE%91%CE%99%CE%A1%CE%9F%CE%A0%CE%9F%CE%99%CE%97%CE%9C%CE%95%CE%9D%CE%91_%CE%A3%CE%A4%CE%9F%CE%99%CE%A7%CE%95%CE%99%CE%91_%CE%9A%CE%95%CE%A3%CE%A5_2.xlsx)